

Във връзка с изпълнението на проект „Покажи доброто на света” на фондация „Слънчеви пътеки”, одобрен и финансиран от Столична програма „Социални иновации“, приета с решение” с Договор рег.№ СОА24-ДГ56-1962 от 01.08.2024г до 25.11.2024г., в партньорство с две културни институции в столицата: 59 ОбУ „Васил Левски” и НЧ „Димчо Дебелянов-1960″, бе отбелязана 108-годишнината от гибелта на поета Димчо Дебелянов.

На 2-ри октомври в тематично подредената зала на НЧ „Димчо Дебелянов-1960“ дойдоха ученици от целевите групи по проекта, преподаватели, представители на творчески съюзи, медии, граждани, общественици. Присъстващите се запознаха със сбирка от редки издания на книги и материали, статии и стенографски записи, посветени на поета.

Във връзка с проекта и събитието, ученици от 59 ОбУ “Васил Левски“ за пореден път представиха рисунки, посветени на поета Дебелянов и на добротата. Преподавателката им по изобразително изкуство Елица Тошева поясни, че всеки неин възпитаник е подчертал принадлежността си към семейството, уюта и топлината на дома. Както и обичта си към родното и доброто по света.

С бурни аплодисменти и преклонение пред световноизвестния поет Димчо Дебелянов гостите посрещнаха рецитала-конкурс на учениците от 59 ОбУ „Васил Левски“ със заглавие: “Да се завърнеш в бащината къща“. С много старание и поетичност изпълнителите на стихотворението се приобщиха към изконната вяра на поета за бащиното огнище и завръщането отново у дома. Благодарим на преподавателката им Румяна Димитрова за труда и старанието при подготовката на учениците.

В началото на паметното събитие бе произнесено слово за поета, за неговото творчество, за трудния му житейски път, за участието и гибелта на Дебелянов като български офицер на фронта. Думата взе и председателят на Националното сдружение на стенографите, машинописците и компютърните оператори у нас Карамфил Матев, който разказа много ценни моменти от живота и дейността на поета Димчо Дебелянов като стенограф в Народното събрание в онова време.

Ръководителят на проекта “Покажи доброто на света“ на фондация „Слънчеви пътеки“ Миглена Иванова запозна присъстващите с целите и дейностите на проекта, с предстоящите събития, свързани с културата и защита на подрастващите в областта на социалното развитие.

Талантливата Дарина Бончева, възпитаник на музикалния педагог и композитор Марио Йоцов изпълни „Тарантела“ от Фр. Бургмюлер и „Пролетно цвете“ на Йорданка Минева. В унисон с тържественото отбелязване, Йоцов изсвири песен на изкуството по негова музика и стихове на Елица Димитрова. Малко след това публиката се наслади на произведението “Песен за доброто“ по текст на Недялко Йорданов и музика на Хайго Агасян, както и на песента „Пролетни дни“ по стихове на Димчо Дебелянов. В края на музикалната програма Марио Йоцов изпълни песента „Аз искам да те помня все така“ по стихове на големия поет.

Учениците получиха заслужени грамоти, награди и материали за рисуване за своите усилия като художници и рецитатори по проекта “Покажи доброто на света“.

Разбира се имаше снимки за спомен от събитието. Благодарим на ръководството и преподавателите на партньорите ни от 59 ОбУ „Васил Левски” и НЧ „Димчо Дебелянов-1960″ за старанието и радостта да помагат на младите хора.

Миглена Китанова Иванова - ръководител на проект „Покажи доброто на света”, управител на фондация “Слънчеви пътеки“

Даниела Козовска и Паола Колева-членове на УС на фондацията

Фондация “Слънчеви пътеки“

email: miglura@abv.bg

тел: 0885 615 006

http: сайт: <http://sluncheviputeki.com/>

 